b"\n_START_ARTICLE_\nThe National Archives\n_START_PARAGRAPH_\nThe National Archives (TNA, kalles ofte bare National Archives, men fra offisielt hold legges det vekt p\xc3\xa5 \xc3\xa5 f\xc3\xa5 med artikkelen) er en britisk etat med ansvar for \xc3\xa5 ivareta offentlige arkiver. Det har ansvar for England og Wales og den britiske stat, mens Skottland og Nord-Irland har egne nasjonalarkiver._NEWLINE_TNA hevder \xc3\xa5 ha en av de st\xc3\xb8rste arkivsamlinger i verden, som dekker over tusen \xc3\xa5r av britisk historie. Et av de meste ber\xc3\xb8mte dokumentene er originalmanuskriptet til Domesday Book fra 1086._NEWLINE_Hovedkontoret ligger i Kew i London. I tillegg eier TNA Family Records Centre i Islington. Begge er \xc3\xa5pne for publikum.\n_START_SECTION_\nHistorie\n_START_PARAGRAPH_\nNational Archives ble opprettet i 2003, ved at Public Record Office og Historical Manuscripts Commission ble sl\xc3\xa5tt sammen. De to eldre enhetene omtales ofte separat av forskere, selv om de offisielt ikke eksisterer som selvstendige enheter lenger.\n_START_SECTION_\nAdgang til arkivene\n_START_PARAGRAPH_\nTidligere ble de fleste av PROs dokumenter klausulert i tretti \xc3\xa5r. Dette endret seg da Freedom of Information Act tr\xc3\xa5dte i kraft i 2000. Tretti\xc3\xa5rsregelen ble avskaffet, og dokumentene blir i stedet vurdert enkeltvis. Enkelte blir klausulert for lengre perioder, som for eksempel hundre \xc3\xa5r for individuelle svar p\xc3\xa5 folketellinger. I 2001 ble svarene fra folketellingen i 1901 frigitt, og PRO gjorde dem tilgjengelig p\xc3\xa5 internett. Folketellingen fra 1911 vil bli lagt ut p\xc3\xa5 internett f\xc3\xb8rste arbeidsdag i 2011_NEWLINE_Alle som er over 14 har rett til adgang til dokumentene i arkivet, etter \xc3\xa5 ha vist legitimasjon (to typer og helst ogs\xc3\xa5 bevis for adresse) og blitt registrert og tildelt en gratis Reader's Ticket. I lesesalen er det terminaler hvor man kan s\xc3\xb8ke opp dokumenter og bestille dem opp fra arkivet ved hjelp av referansenummeret._NEWLINE_Dokumenter som oppbevares i Kew vil normalt v\xc3\xa6re hentet frem til leseren i l\xc3\xb8pet av en halvtime; gjennomsnittet ligger i 2006 p\xc3\xa5 17 minutter. Enkelte dokumenter oppbevares i et eksternt lager, kalt \xc2\xabDeep Store\xc2\xbb, en tidligere saltgruve i Cheshire._NEWLINE_En del dokumenter som ofte er etterspurt er overf\xc3\xb8rt til mikrofilm. Det gjelder for eksempel dokumentene om Edvard VIIIs abdikasjon, og dokumenter om to millioner britiske soldater som gjorde tjeneste under andre verdenskrig. Sistnevnte dokumentsamling er bare delvis bevart, ettersom fire millioner dokumenter ble \xc3\xb8delagt av en bombe under krigen; resten ble lagt p\xc3\xa5 mikrofilm med \xc3\xb8konomisk st\xc3\xb8tte fra Heritage Lottery Fund.\n_START_SECTION_\nReferansenumre\n_START_PARAGRAPH_\nAlle dokumenter har et referansenummer, som har tre deler: En avdelingskode, for eksempel WO for War Office; en kategorikode som normalt har tre sifre og et individuelt nummer som normalt har fire eller fem sifre. Eldre dokumenter kan avvike i antall sifre.\n_START_SECTION_\nSkottland og Nord-Irland\n_START_PARAGRAPH_\nDet finnes mange dokumenter som ber\xc3\xb8rer Skottland og Nord-Irland hos TNA, da alt fra sentralregjeringen og departementene havner der. Dokumenter fra lokale myndigheter blir ikke sendt til TNA, men i stedet til henholdsvis National Archives of Scotland og Public Record Office of Northern Ireland."